<classify> ASKOFU Mkuu Mstaafu wa Kanisa Katoliki, Jimbo Kuu la Dar es Salaam, Mwadhama Polycarp Kardinali Pengo amewataka waumini wa kanisa hilo kutambua kuwa hakuna dhiki wala mateso yanayoweza kuwatenga na upendo wa Mungu aliyouonesha kupitia msalaba. Amesema katika utamaduni wa Wayahudi, kifo cha kutundikwa msalabani kilikuwa cha aibu na udhalilishaji mkubwa hivyo Wakristo wa leo wanapotakiwa kujiimarisha kiimani ili jambo lolote kati ya hayo mateso, udhalilishaji na dhiki visiwatenge na Mungu.Kardinali Pengo aliyasema hayo jana wakati akihubiri katika Misa Takatifu ya Kutukuka Msalaba kijimbo iliyofanyika eneo la hija la Pugu, Jimbo Kuu la Dar es Salaam. Misa hiyo ilikuwa na nia kuu mbili; kubariki jengo jipya la ibada na kumuombea Askofu Mkuu mpya wa jimbo hilo, Yuda Thadeus Ruwaichi katika utume wake. Hata hivyo Askofu Mkuu Ruwaichi aliyetakiwa kuwepo kwenye ibada hiyo, hakuwepo. Askofu Msaidizi wa jimbo hilo kuu, Eusebius Nzigilwa alisema Ruwaichi ameshindwa kutokana na kupata tatizo la kiafya alipokwenda kumzika mjomba wake mkoani Kilimanjaro, Jumatano iliyopita na madaktari wanaomhudumia wameomba kuangalia afya yake kwa karibu zaidi kabla ya kumruhusu. Katika mahubiri yake, Pengo alisema, Hakuna dhiki itakayotuweka mbali na injili ya Yesu Kristo...tupo wengi zaidi ya wamisionari waliotuletea injili, tufanye kama wao kusambaza upendo wa Mungu kwa watu.Pengo alisema kuuawa kwa kutundikwa msalabani kwa Wayahudi kulihesabiwa kuwa ni adhabu ya mtu aliyelaaniwa hivyo Mungu kukubali jambo hilo kwa mwanaye Yesu Kristo ni ili kumrejesha mwanadamu kwa upendo kwake na asiangamie kwa sababu ya aibu yoyote itakayomkuta katika maisha yake. Historia ya mahali hapa Pugu, tulipenda kuunganisha hili fumbo la msalaba na mwanzo wa sisi kupokea injili ya Kristo kupitia kwa wamisionari wa Benedictine.Wamisionari waliokuja kwetu hawakuwa na hitaji walilotaka kuridhia, hawakuwa wanatafuta dhahabu na fedha, hawakuja kutengeneza watumwa wala kuua tembo wachukue meno, walikuja kwa lengo moja tu, kumuiga Yesu Kristo kutuletea wokovu.Zaidi walichotafuta wamisionari, mahangaiko waliyoyapata, na hata kukabili kifo mbali kabisa na nyumbani kwao, jambo ambalo lingeweza kwa mwanadamu kumkatisha tamaa, wanauawa na bado sisi tunaona ni jambo la kuonea fahari juu ya wafuasi wa Kristo waliokuja kwetu... tunapaswa kuwa wanadamu wenye upendo wa Mungu ndani yetu,Alisema adhimisho la shereke za Kutukuka kwa Msalaba ni la upendo wa Mungu kwa wanadamu hivyo kwamba tunapaswa kuuona huo upendo wa Mungu na kuueneza kwa binadamu wengine. Ibada hiyo kijimbo hufanyika Septemba 15 kila mwaka lakini mwaka huu imefanyika jana kutokana na maaskofu hao kuwa na tukio la kitaifa Septemba 15 jimboni Tanga. Hata hivyo, Askofu Msaidizi Nzigilwa alisema jana kuwa parokia zitaadhimisha kama ilivyo kalenda ya kanisa kwa tarehe husika.  <topic>: KITAIFA 